### Beslutningstema

Der skal træffes beslutning om resultatkontrakt 2023 for Rømø-Tønder Turistforening.

### Historik

Kommunalbestyrelsen besluttede den 30. september 2020 at tilslutte sig Destination [adresse] som fuldgyldigt medlem fra 1. januar 2021.

### Sagsfremstilling

Resultatkontrakten og det tilhørende tilskud administreres igennem Destination [adresse], men udføres af Rømø-Tønder Turistforening.

For at sikre at turismen fortsat vil være et stort og vigtigt erhverv i Tønder Kommune, er der behov for at supplere de overordnede indsatser fra Destination [adresse] (DSSJ) med lokale indsatser. Her er Rømø-Tønder Turistforening (RTT) den udøvende part. Der er mellem parterne aftalt en model, hvor Tønder Kommune udbetaler tilskuddet til den lokale turismeindsats til DSSJ. For dette tilskud skal leveres en række tillægsydelser, som reguleres i en resultatkontrakt. DSSJ indgår aftale med RTT om at levere disse ydelser. DSSJ videresender 95 % af Tønder Kommunes tilskud til RTT. De sidste 5 % beholder DSSJ til dækning af udgifter til koordinering af arbejdet. Derudover stiller DSSJ ydelser til rådighed for et beløb svarende til de 5 %, som DSSJ har tilbageholdt. RTT og DSSJ aftaler hvilke ydelser, der skal leveres. Da DSSJ har mulighed for at søge puljemidler hos Erhvervsfremmebestyrelsen forventes, at der ved bevilligede puljemidler kan leveres mere, end hvad der svarer til de 5 %.

Udover at arbejde for indfrielse af målene i vækststrategien, er følgende områder målsat i resultatkontrakten:

1. Vækstmål på antal overnatninger

2. Vækstmål på gæstedøgnforbruget

3. Vækstmål for turismeomsætningen

4. Antal overnatninger udenfor højsæson

5. Vækstmål på antal nye iværksættere

6. Vedr. Tønder Kommunes Visions- og Strategiplan har Rømø-Tønder Turistforening modtaget 500.000 kr. årligt til bemanding af turistinformationen i Tønder by. Det skal dokumenteres, at der er et besøgstal på over 7.000 besøgende på årsbasis.

7. Der skal ske en medlemsforøgelse

### Økonomi

Tønder Kommunes tilskud for 2023 udgør til Rømø-Tønder Turistforening 3,365 mio. kr. Beløbet er uændret i forhold til 2022. Dog er det fremskrevet med den almindelige pris- og lønfremskrivning samt reduceret 0,65 % i procesbesparelse. Derudover er der bevilliget 500.000 kr. til Rømø-Tønder Turistforening til bemanding af turistkontoret i Tønder.

### Kommunaldirektøren indstiller,

at resultatkontrakt 2023 for Rømø-Tønder Turistforening godkendes.

Beslutning fra Økonomiudvalget, 9. februar 2023, pkt. 10:

Indstillingen anbefales.

### Beslutning

Indstillingen godkendt.